Vakbond versoek uitstel om metaalbedryfstaking te vermy | Maroela Media
Die vakbond Solidariteit het Donderdag ‘n versoek gerig dat onderhandelinge met 21 dae verleng moet word om ‘n staking in die metaal en ingenieursbedryf te vermy. Numsa het Donderdag aangekondig sy lede is bereid om onbepaald te staak.
Solidariteit het die skriftelike versoek aan werkgewers in die Nasionale Bedingingsraad vir die metaal en ingenieursbedryf (MEIBC), en ander vakbonde in die bedingingseenheid, gerig. Vakbonde en werkgewers kon nie tydens Woensdag se geskilronde ŉ ooreenkoms bereik nie.
Vakbonde eis tans ŉ loonverhoging van 12%, terwyl werkgewers ŉ verhoging van tussen 7 en 8% aanbied en terselfdertyd nuwe intreevlak-werknemers se minimumsalarisse wil halveer.
Gideon du Plessis, hoofsekretaris van Solidariteit, sê Solidariteit wil ’n staking vermy. Solidariteit skoei sy versoek aan die MEIBC om die geskilronde te verleng op artikel 64(1)(a) van die gewysigde Wet op Arbeidsverhoudinge (No. 66 van 1995), wat voorsiening daarvoor maak dat ŉ vakbond en bedingingsraad mag ooreenkom om onderhandelinge te verleng ter wille daarvan om ’n staking te vermy. “Solidariteit wil deur middel van die aansoek verhoed dat sy lede aan ŉ uitsluiting (“lock out”) deur die werkgewer onderwerp sal word sou ander vakbonde begin staak,” het Du Plessis gesê.
Volgens Du Plessis staan vakbonde die werkgewers se huidige aanbod teen, aangesien dit ŉ klousule bevat waarvan die impak op bestaande werkers eers verder ondersoek moet word. Die voorstel, wat behels dat nuwe intreevlak-werknemers se minimumsalarisse halveer sal word, kan tot onstabiliteit binne die bedryf lei en vir radikale vakbonde die geleentheid gee om arbeidsonrus te saai. “Die vakbonde het eenparig besluit om die werkgewers se aanbod van die hand te wys, hangende heroorweging van die bepalings oor die intreevlak-werknemers se minimumsalaris,” sê Du Plessis.
Volgens Du Plessis is Solidariteit vasbeslote om deur onderhandelinge ’n ooreenkoms met die werkgewers te bereik. “Weens die negatiewe gevolge van die platinumstaking het partye ŉ groter verantwoordelikheid om in goeie trou te onderhandel. Ons verwag van werkgewers dat hulle erns maak met so ’n verbintenis om, ten spyte van geskilpunte, ’n wen-wen-oplossing om ’n onderhandelingstafel te beding,” sê Du Plessis.
Loononderhandelinge tussen vakbonde en die MEIBC duur sedert Mei vanjaar voort. Solidariteit verteenwoordig 21 849 lede in die bedryf.
Numsa Solidariteit staking
Numsa gaan dalk by Eskom staak